יוסי ניצני

יוסף (יוסי) ניצני (נולד ב־20 בדצמבר 1946) הוא כלכלן, דירקטור ואיש ציבור ישראלי. לאורך השנים מילא ניצני תפקידים בכירים בשוק ההון ובמערכת הכלכלית הציבורית בישראל. בין השאר, כיהן כמנכ"ל הבורסה לניירות ערך בתל אביב, מנהל רשות החברות הממשלתיות, סמנכ"ל בנק מזרחי טפחות, יו"ר בית החולים הדסה, יו"ר מגדל ניהול השקעות, ודירקטור בחברת טבע. כמו כן, הלחין מספר יצירות ופועל כמנצח חובב.

 ביוגרפיה 
יוסי ניצני נולד בקיבוץ אייל בשנת 1946. אביו של ניצני, חיים ניצני (צ׳יצ׳ק), עלה לארץ ישראל בשנת 1941 כמעפיל מבולגריה, בהיותו בן 25, יחד עם אמו ואחיו. השלושה הפליגו באוניית המעפילים "דוריאן 2". עם הגעתם נתפסו בידי הבריטים והוחזקו כשנתיים במחנות המעצר מיזרע ועתלית. חיים עלה לארץ יתום מאב. אמו של ניצני, לילי (פרץ) ניצני, עלתה לארץ עם הוריה בשנת 1943 בהיותה בת 24. מסעה, שעבר דרך טורקיה ולבנון, נעשה בסיוע תעודת לידה מזויפת שאפשרה את יציאתה מבולגריה במסגרת ״עליית הנוער״. חיים ולילי הכירו בילדותם בבית הספר בבולגריה, אך דרכיהם נפרדו. הם נפגשו מחדש שנים רבות לאחר מכן במושבה כנרת, ונישאו בשנת 1944. לאחר נישואיהם הצטרפו חיים ולילי לגרעין המייסד של קיבוץ אייל, שם נולד יוסי ואחריו אחיו יהודה. בתקופת מלחמת העצמאות נשלח האב להילחם בחזית הצפונית, באזור דרדרה שבגבול ישראל–סוריה, שם נפצע באורח קשה. לאחר החלמתו עברה המשפחה לקיבוץ גבת שבעמק יזרעאל, ולאחר תקופה קצרה, שבו למושבה כנרת, בה נולד האח השלישי, יאיר.

בשנת 1968, נרשם ניצני ללימודי תואר ראשון בכלכלה באוניברסיטת בר-אילן. לאחר השלמת התואר, החל בשנת 1972 תואר שני במנהל עסקים (M.B.A) מאוניברסיטת תל אביב. במהלך התואר, פרצה מלחמת יום הכיפורים וניצני גויס לשירות מילואים למשך 5 חודשים. את התואר השני השלים בשנת 1974.

בין השנים 1980–1991, כיהן ניצני כמנכ"ל הבורסה לניירות ערך בתל אביב.

בשנים 1991–1995 שימש כמנהל רשות החברות הממשלתיות במשרד האוצר. במסגרת התפקיד, תחת ממשלת יצחק שמיר ושר האוצר מודעי ולאחר מכן תחת ממשלת יצחק רבין ושר האוצר שוחט, עסק בפיקוח ובהפרטה מלאה או חלקית של חברות ממשלתיות.

בשנת 1995, מונה למנכ"ל מודלים שוקי הון, תפקיד בו שימש עד שנת 2001. לאחר מכן התמנה לסמנכ"ל לתחומי שוק ההון, ייעוץ ונכסי לקוחות בבנק מזרחי-טפחות .

בשנת 1993 נבחר ניצני לחבר הוועד המנהל של להקת המחול "בת שבע", ולימים מונה ליו"ר הוועד למשך שלוש שנים. ניצני המשיך לכהן כחבר הוועד עד שנת 2017.

בין השנים 2008–2010, כיהן כיו"ר הדסה.

בין השנים 2009–2012, כיהן כיו"ר מגדל ניהול השקעות, זרוע ניהול ההשקעות של קבוצת מגדל. כמו כן, ניצני כיהן כחבר דירקטוריון וועדות השקעה בכל חברות הבת של ״מגדל שוקי הון״: קרנות הנאמנות, מסחר בבורסה וחיתום ובנקאות להשקעות

בין השנים 2008–2017, כיהן כדירקטור בחברת טבע תעשיות פרמצבטיות. כיו״ר ועדת הביקורת של הדירקטוריון לקח חלק במאמצים לייצב את הדרג הניהולי הבכיר, לרבות מינוי יו״רים לדירקטוריון ומנכ״לים חדשים וכנציג הדירקטוריון בחלק מההתמודדויות המשפטיות שנבעו מהמשברים הנ״ל. ניצני סיים את תשע שנות חברותו בדירקטוריון כדח״צ ופרש ממנו בשנת 2017.

 תפקידיו הציבוריים 
לאורך השנים כיהן ניצני בתפקידים ציבוריים בהם כחבר בוועדה המייעצת לענייני בנקאות ובוועדת הרישיונות של בנק ישראל, יו"ר הוועדה לקביעת שכר מנהלי מוסדות תרבות בישראל, חבר "ועדת פלד" לבחינת עתיד תעשיות הביטחון בישראל והחל משנת 2025, כחבר הוועד המנהל וחבר הנאמנים של המכללה האקדמית ספיר.

 פועלו בתחום המוזיקה והספרות 
ניצני עוסק במוזיקה מילדותו. בגיל תשע וחצי הלחין את השיר "ילדי ישראל", מאת חיים נחמן ביאליק, שפורסם בעיתון דבר לילדים. לאורך השנים כתב והלחין שירים רבים, ביניהן יצירות שהקדיש לבני משפחתו. הוא פעיל למעלה מ־15 שנה כמנצח חובב על תזמורות קאמריות והרכבים מוזיקליים.

בשנת 2021, כתב ספר אוטוביוגרפי־מקצועי בשם "עגלת חיי העמוסה". הספר מצוי בספרייה הלאומית בירושלים ובספריית "בית אריאלה" בתל אביב. כמו כן, פרסם ספר שירה ובו עשרות משיריו שחלקם הולחנו על ידו.

 חיים אישיים 
ניצני נשוי לדליה, אב לאיריס ולאייל, וסב לנכדים.

 הערות שוליים 

קטגוריה:כלכלנים ישראלים
קטגוריה:דירקטורים ישראלים
קטגוריה:עובדי משרד האוצר
קטגוריה:הבורסה לניירות ערך בתל אביב
קטגוריה:מנצחים ישראלים
קטגוריה:בוגרי אוניברסיטת תל אביב
קטגוריה:בוגרי אוניברסיטת בר-אילן
קטגוריה:חיילי צה"ל במלחמת יום הכיפורים
קטגוריה:ישראלים שנולדו ב-1946